Кадрия Идрисова: Яшьләр, “кирәкми” дип, кул гына селтиләр

	Әби-бабайлы өйдә рәхәт! Бу сүзләр белән күпләр килешер. Мондый гаиләдә үскән бала да гомеренә җитәрлек күркәм һәм кыйммәтле тәрбия ала. Әби-бабайларның бала тәрбияләүдәге роле һәм мондый тәрбиянең мөһимлеге турында “Ак калфак” татар хатын-кызлары иҗтимагый оешмасы рәисе Кадрия Идрисова белән сөйләштек.	 — Кадрия ханым, әби-бабайлы гаиләдә үскән бала бәхетле, дибез. Өлкән буын тәрбиясе ни өчен шулай мөһим икән? — Гадәттә, әби-бабайның бала карарга, аңа игътибар бирергә вакыты күбрәк. Аннары аларның, яшь буынга караганда, тормыш тәҗрибәсе дә зуррак. 50-60 ел гомер иткән кеше яшь әти-әнигә караганда күпне күргән. Хәзерге тормыш яшьләрдән күп эшләүне, чабуны таләп итә. Тизлек заманында яшибез бит. Бөтен кеше каядыр ашыга, акча табарга, тормышны алып барырга кирәк. Гадәттә, гаиләдә ир дә, хатын да эшли. Чөнки заманы бик кыйммәтле. Баланы түгәрәкләргә йөртим дисәң дә, һәммәсе түләүле. Кул эшләренә өйрәтәсе, бассейнга йөртәсе килә, спортын да калдырасы түгел. Ә һәрберсе өчен ай саен 1500-3000 сум акча чыгарырга кирәк. Шушы чыгымнарны каплау, дөнья көтү өчен ата-ана көн-төн эшли. Кичен арып кайткач, әле өй эшләре көтә. Әни кеше, ризык әзерләгән арада комачауламасын дип, балага телефон тоттыра. Бала кымшанмыйча берничә сәгать утырырга мөмкин. Ә бит шушы вакытны тәрбияви уеннар, сөйләшүләр белән үткәрергә була. Шушы вакытта әби-бабай кирәк тә. Кеше белән уйнау, телефон белән утыруга караганда, балага күпкә кызыграк. Халык уеннарын өйрәтергә, әкият сөйләргә була. Шушы тәрбиягә ата-ана җитешә алмый. Ә өченче буын белән тәрбияләнгән бала бөтенләй икенче булып үсә. Әби-бабай оныгына гореф-гадәт, йолаларны да өйрәтә. “Аягыңны селкеп утырма, җен чакырасың”, “пычрак итеп ашама, битеңне җен ялап китәр”, “бисмилла әйтеп аша”, “өстәл яныннан рәхмәт әйтеп кит” кебек сүзләр әйтү — тәрбиянең бер алымы. Балага әхлакый кануннарны сеңдереп үстерәбез дигән ата-ана баласын әби-бабай тәрбиясеннән чикләмәскә тиеш дип саныйм. 
	Рәзилә РӘСИМ	
Ирек мәйданы

	№ --- | 15.11.2021	


